Kippers

Kippers (på engelsk kipper) er sild som er rensa, salta, tørka og lettrøykt. Silda blir vanligvis tilberedt ved flekking, det vil si at den blir splitta opp fra ryggen så buken blir sammenhengende. En kløyvd, rensa fisk blir lettsalta og kaldrøykt i kort tid. En del kippers blir nedlagt hermetisk. Da blir hode, hale, ryggbein og finner fjerna, og silda delt i to fileter. Hermetisk kippers blir varmrøykt.

Ved kaldrøyking blir fisken salta mer enn ved varmrøyking. Røyking har en viss konserverende virkning, men røykt mat må lagres tørt og luftig, eller helst nedkjølt. Fiskehermetikk som kippers, sardiner og makrell i olje har imidlertid nærmest ubegrensa holbarhetstid.
 

Kippers er opprinnelig en britisk rett som er spesielt vanlig på øya Man. Kippers ble et produkt i 1843. På mange hoteller og serveringssteder i Storbritannia inngår fisken som del av tradisjonell engelsk frokost. Både kippers og sildsardiner brukes i Norge tradisjonelt til pålegg, men kan også serveres i salat, som tapas eller på andre måter. Norske kippers er lagd av brisling fra Nordsjøen eller norske fjorder.

Red herring er et gammelt engelsk produkt av urensa, svært sterkt salta, tørka og røykt sild som ble mørkebrun og eksportert til tropiske områder.

Selve ordet er en flertallsform av det engelske kipper. Det stammer fra det gammelengelske cypera som betød «hannlaks».

Se også

 Bøkling, salta, varmrøykt småsild i norsk mattradisjon
 Lubbesild, sild som er tredd sammen parvis og siden røykt og vindtørka

Referanser

Eksterne lenker
 
  Om «kippers (kaldrøykt)» i Torbjørn Pedersens Prosesser og produkter i norsk fiskeindustri side 178–180 (Universitetsforlaget, 1981)

Fiskeprodukter
Britisk mat